**«Απαρχές , διακλαδώσεις»**

[Μια εγκάρσια διαδρομή στο έργο της Nelly’s]

Δημοσθένης Αγραφιώτης

[Ποιητής, καλλιτέχνης διαμέσων\_ φωτογράφος]

[Ομότιμος Καθηγητής Κοινωνιολογίας ΕΣΔΥ]

Η πρόσφατη έκθεση του Μουσείου Μπενάκη με και για το έργο της Nelly’s ανήκει στην κατηγορία της ιστορικής έκθεσης, καθώς τηρεί τη χρονολογική προοπτική και αλληλουχία, και ταυτόχρονα τηρεί και τη θεματολογική πληρότητα και συνοχή. Η έκθεση μπορεί να λειτουργήσει στο παρόν και στο μέλλον ως αφετηρία πολλαπλών προσεγγίσεων και εκθεσιακών προταγμάτων. Σ’ αυτό το πνεύμα θα δοθεί (από εδώ και πέρα) η ευκαιρία για πιο εξειδικευμένες αναζητήσεις στο έργο της φωτογράφου ώστε να αποκαλυφθούν διασυνδέσεις και συσχετισμοί από τις διάφορες φάσεις της πολυσχιδούς παραγωγής της. Η Nelly’s διασχίζει τον λεγόμενο «σύντομο 20ον αιώνα» όπου παρατηρούνται σημαντικά και τραγικά γεγονότα(πόλεμοι, προσφυγιά, γενοκτονίες) και εν μέσω αυτών των κατακλυσμιαίων αναστατώσεων, διαμορφώνει μια ευέλικτη προσωπική στρατηγική για να επιβιώσει ως επαγγελματίας φωτογράφος και ως διεθνής πολίτης -και να πραγματώσει εντέλει ένα ογκώδες έργο με εθνική και εθνική ακτινοβολία. Χρησιμοποιώντας με τρόπο επιλεκτικό στοιχεία από το ποικίλο, σύνθετο και πολύπλοκο φωτογραφικό υλικό της Nelly’s, καθώς και στιγμές και διαλόγους από τη συνεργασία μαζί της, θα επικεντρώσουμε την προσοχή μας σε ζητήματα με εγκάρσια εμβέλεια στο έργο της, όπως οι απαρχές, το φωτογραφίσιμο, την υλικότητα, τη συνέχεια/ασυνέχεια και τη συγχρονία/διαχρονία. Εγκαταλείποντας τη γραμμική ιστορία στη μορφοποίηση των φωτογραφιών της υποθέτουμε ότι είναι εφικτό να επισημανθούν οι προκλήσεις και οι λαβύρινθοι που αντιμετώπισε συστηματικά και επίμονα σε διάφορες περιόδους της ζωής της και μάλιστα σε διάφορους γεωγραφικούς χώρους της Ευρώπης και των ΗΠΑ.